als_Latn dik_Latn sag_Latn
Kukësi mposht 1-0 Luftëtarin, vendos Emini
Sa vuajtje për Kukësin, Veri-lindorët mposhtëm e shifrat minimale 1-0 Luftëtarin duke u konfirmuar si i vetmi ekip i pamposhtur i kategorisë superiore, por për këtë duhet të falenderojnë portierin Koliçi dhe sulmuesin Izair Emini që pas rikthimit nga dëmtimi, u shndërrua sërish në snajperin e bluve.
Sfida e “Zeqir Ymerit” nis me ritëm dhe momente për tu evidentuar. Tentativa e parë e vërtetë vjen nga këmbët e Pashajt, goditja potente e mbrojtësit bllokohet nga Miraka. Menjëherë spostohet lojë në anën tjetër dhe Bregu nuk shënjestron kuadratin e Koliçit. Ndërkohë që Kukësi i shkon pranë avantazhit. Harkimi i Kariokës nuk devijohet si duhet nga Edon Hasani i cili ndodhej në një pozicion mëse të favorshëm. Blutë verior vendosen në kërkim të avantazhit dhe i shkojnë shumë pranë në minutën e 33-të. Karioka ekzkekuton goditjen standarte, Emini devijon me kokë, por është i përsosur reagimi i Festim Mirakës që mban të paprekur rrjetën e tij. Luftëtari mundohet të kundërpërgjgijet, Dejvi Bregu pasi i krijon hapësirë vetes nuk arrin të godasë me saktësi absolute. 21 vjeçari vlonjat konfirmohet si lojtari më i rrezikshëm i bluzinjve dhe nga një goditje dënimi vendos në provë portierin Koliçi, i cili nuk mungon në apel. Në këndoren pasardhëse Boyom nga brenda zonës nuk arrin ta dërgojë në kuadrat tentativën e tij. Me këtë rast përfundon edhe fraksioni i parë. Pjesa e dytë fillon me Kukësin më ngulmues, kapiteni Hallaçi provon nga jashtë zonës pa e shqetësuar edhe aq shumë Mirakën. Luftëtari reagon dhe ka shansin e artë për të siguruar epërsinë brënda në “Zeqir Ymeri”.
Shameti ndal me dorë gjuajtjen e Reginaldos, për gjyqtarin Sokoli nuk ka pikëpyetje, 11m. Përgjegjësinë e goditjes e merr përsipër Behar Ramadani, por përgjigjia e Enea Koliçit është vërtetë e mrekullueshme, një pritje që vlen ndoshta edhe më shumë se një gol i shënuar. Si ndodh zakonisht në këtë sport gjirokastritët pas këtij rasti të shpërdoruar ndëshkohen dhe ai që realizon për Kukësin është i rikthyeri nga dëmtimi Izair Emini .
Boyom nuk largon si duhet gjatë zhvillimit të një goditjeje dënimi të ekzekutuar nga Karioka dhe sulmuesi shqiptaro-maqedonas përfiton në maksimum duke e dërguar topin në rrjetë. Luftëtari megjithëse i shokuar nuk dorëzohet dhe provon me një gjuajtje të Satonhos e cila përfundon jashtë. Kuksianët tërhiqen në mbrojtje të rezultatit dhe për rrjedhojë ata që sulmojnë janë të bësuarit e Milinkovic. Megjithatë faza difensive e veri-lindorëve reziston dhe tentativa në mbyllje e Aleksit nuk shqetëson askënd, madje skuadra e Gjokës ka shansin që në sekondat përfundimtare të dyfishojë me Pejic, por kroati nuk arrin të shënjestrojë portën pas një asisti të Edon Hasanit.
Përfundon me triumfin e vuajtur të Kukësit kjo përballje. Ndoshta loja e prodhuar nuk është ende e denjë për një ekip që synon titullin, por askush nuk mund të mohojë forcën e një skuadre e cila në 9 javë kampionat, nuk e ka përdorur asnjëherë fjalën disfatë.
/Oranews.tv/
als_Latn als_Latn als_Latn als_Latn als_Latn als_Latn ind_Latn